चुनाव आते ही राजस्थान आ धमके आप पार्टी वाले केजरीवाल
Arvind Kejriwal Rally Vs Ashok Gehlot. Follow Rajasthan Assembly Election 2023 Latest News, Updates On Dainik Bhaskar (दैनिक भास्कर)
आ गए चुनाव। केजरीवाल राजस्थान पहुँच गए। मध्यप्रदेश और छत्तीसगढ़ में उनकी ताक़त ज़्यादा नहीं है, लेकिन राजस्थान में ज़ोर लगा रहे हैं। गुजरात में खुद बुरी तरह हारकर कांग्रेस को पलीता लगा चुके हैं। भाजपा को बड़ी बढ़त दिला चुके हैं। अब यही सब करने राजस्थान आ धमके हैं। यहाँ आते ही वे मुख्यमंत्री अशोक गहलोत पर बरस पड़े। कहा- हमारे आने के रास्ते में गहलोत के पोस्टर लगे हुए हैं। अब रास्ता तो आपका नहीं है। वो तो सब का है।
फिर जहां तक गहलोत के पोस्टर्स की बात है तो वे तो राजस्थान के चप्पे- चप्पे पर लगे हैं। क्या सड़क, क्या सड़कों के कोने और क्या खंभे किसी को नहीं छोड़ा। भाई लोगों ने हर जगह गहलोत साहब को चिपका दिया है। कहीं उनकी सरकार के गुणगान हैं। कहीं उनके बजट का बखान है, तो कहीं उनकी लुभावनी योजनाओं का कल्याण है।
योजनाओं से याद आया, केजरीवाल गुजरात की तरह राजस्थान में भी मुफ़्त की रेवड़ी बांट गए हैं। वही, तीन सौ यूनिट तक बिजली फ़्री और राजस्थान के हर गाँव में मोहल्ला क्लिनिक। जैसा कि अंदेशा था- केजरीवाल ने कांग्रेस की दुखती नस को भी खूब दबाया। कहा- बेचारा सचिन पायलट रो- रोकर थक गया, लेकिन गहलोत कोई कार्रवाई करने को राज़ी नहीं है।
केजरीवाल ने खुद की भी खूब प्रशंसा की। कहा- मैं पढ़ा- लिखा हूँ। इंजीनियर हूँ। आरआरएस रह चुका हूँ इसलिए बाक़ी पार्टी वाले मुझसे जलते हैं। जलेंगे भी। क्योंकि उन सबकी डिग्रियाँ तो फ़र्ज़ी हैं। लोगों से अपील की कि आप जब वोट देने जाओ तो सिर्फ़ पढ़े- लिखे लोगों को ही वोट देना। अनपढ़ों को वोट मत देना।
अब जमाना पढे- लिखों का है। वे ही देश को आगे ले जा सकते हैं। पुराने, ख़त्म हो चुके नेताओं से अब कोई उम्मीद रखना बेकार है।
हो सकता है केजरीवाल ही सही हों, लेकिन अब तक के जितने भी चुनाव उनके रहते हुए हैं, दिल्ली और पंजाब को छोड़ दें तो वे भाजपा की बी पार्टी बनकर ही उभरे हैं। यही वजह है कि नीतीश कुमार की विपक्षी एकता की राह में भी कांग्रेस और आप पार्टी की दुश्मनी ही सबसे बड़ा रोड़ा बनी हुई है।
बेचारे नीतीश, विपक्षी नेताओं को समझा-समझाकर थक गए, लेकिन कोई एक राय बन ही नहीं पा रही है। लालू जी के बेटे नीतीश की मदद इसलिए कर रहे हैं कि ये बिहार से किसी तरह विदा हों तो उन्हें कुर्सी मिले। न नीतीश हटने वाले हैं और न तेजस्वी प्रसाद को कुर्सी मिलने वाली है। उधर जीतन राम माँझी पर भाजपा ने डोरे डाल दिए हैं सो अलग। ममता दीदी की कहानी ही अलग है और जहां तक ओडिशा वाले पटनायक का सवाल है, वे किसी की हरी- भरी में रहते ही नहीं। वे भले और उनका राज्य भला।
तेलंगाना वाले केसीआर राज्य चुनाव में तो भाजपा के जानी दुश्मन रहते हैं, लेकिन लोकसभा चुनाव में वे किस करवट बैठेंगे, किसी को ख़बर नहीं है।